Karin Liltorp (M), 2024-05-08:
Tak for ordet.
Vi har jo allerede sagt det nogle gange: Med dette lovforslag får man i fremtiden kun su til normeret tid.
Det ændrer ikke på, at vi stadig har langt det mest generøse su-system i hele verden.
Vi er dog endt i en situation, hvor vi bruger flere penge på at understøtte med su end på selve uddannelserne, og denne balance er lovforslaget med til at lave om på.
Jeg ved jo godt, hvor den her debat ender, så jeg kan jo lige så godt starte den selv: Er det synd for de studerende, at vi nu indfører, at der ikke længere er su til mere end normeret studietid?
Og mit klare svar er nej.
Vi river ikke det økonomiske fundament væk under dem, for vi sørger for, at de kan låne penge til 2 år ud over det normerede.
For nogle er det træls, men det er ikke synd.
Vi har et velfærdssystem, der skal sikre, at dem, der ikke kan forsørge sig selv, får den fornødne hjælp.
Og der er desværre rigtig mange i dette samfund, der har været mindre heldige i livets store lotteri.
Vidste I f.eks., at andelen af danskere, der aldrig kommer ud på arbejdsmarkedet, har været konstant på ca. 20 pct. siden 1980?
Vi har stadig væk ikke fået knækket koden til, hvorfor så stor en del af danskerne er udenfor, og den gruppe mennesker lever derfor på overførselsindkomst.
Det synes jeg er trist.
Vi skal værne om vores system, der netop sørger for, at dem, der ikke har været så privilegerede, kan få den fornødne hjælp til at leve et værdigt liv.
Det er selve essensen i vores velfærdssamfund.
Desuden har vi så fundet ud af at fordele skattekronerne, så vi også har penge til su.
Derfor er det jo ikke forbeholdt overklassen at sende deres unger på universitetet.
Det er rigtig dejligt.
Vi sørger for at understøtte dem, der tager en lang uddannelse, for vi har brug for veluddannede unge, vel vidende at størstedelen af dem efterfølgende kommer ud i et velbetalt job.
Studerende – det er en vigtig pointe for mig –
er ikke en gruppe udsatte.
Hvis der er noget, jeg synes er synd for de unge, så er det, at vi snakker om dem som skrøbeligt porcelæn.
Når man allerede har klaret en ungdomsuddannelse og 5 år på en videregående uddannelse, mener jeg nok, man har vist, at man tilhører gruppen af ressourcestærke.
Når I om lidt måske alligevel spørger mig om, hvordan jeg kan finde på at fratage de unge et su-år, når vi er i mistrivselskrise, så kan jeg jo passende svare: Unges mistrivsel er et globalt problem og et problem, der skal tages meget alvorligt.
Og det er et problem både i lande med dyre, selvbetalte uddannelser uden su og i lande som Danmark, der tilbyder verdens bedste su-system og gratis uddannelser.
Så mistrivsel skal ikke tages som gidsel i debatten.
I Moderaterne tror vi på, at det er ultravigtigt at give unge troen på egne evner.
De unge skal lære, at de har et medansvar for eget liv, og at valg har konsekvenser.
Hvis denne læring bundfælder sig, tror vi på, at de har de bedste forudsætninger for at tackle de krav og udfordringer, de møder senere i livet.
Derfor mener vi, at det er vigtigt at undgå overdreven beskyttelse af de unge, og vi skal gerne undgå at fremstille dem som ofre.
Det styrker ikke deres modstandskraft – tværtimod.
Unge, der går på universitetet, skal se sig selv som stærke individer, og at fortælle dem noget andet er en stor fejl.
Kommer de unge til at klappe i deres hænder over, at de nu har mulighed for 1 års mindre su end tidligere?
Det er da møgirriterende, at man håbede på forsørgelse et ekstra år, og nu bliver man nødt til at låne.
Men kan de forstå, at det er fair?
Ja, det tror jeg faktisk langt størstedelen af dem godt kan, for de er som os andre bevidste om, at der er et samfund, der skal hænge sammen økonomisk.
Og medmindre man er af den overbevisning, at statskassen er uudtømmelig, kan de nok også godt se, at der er brug for prioriteringer.
400 mio. kr. ekstra kan komme til at gøre enorm gavn.
Jeg glæder mig til at sætte mig sammen med aftalepartierne og diskutere, hvordan vi bruger disse penge bedst til gavn for fremtidens børn og unge.
Moderaterne var selv tidligere i valgkampen indstillet på, at vi omlagde su til hele kandidatdelen til su-lån, men vi er godt tilfredse med det kompromis, der er fundet, så naturligvis støtter vi op om forslaget.